**Gjeninnfør politisk kontroll over kraftpolitikken!**

Strømprisene i Norge er på rekordhøyt nivå og mange har problemer med å betale strømregningene. Samtidig er mesteparten av norsk kraftproduksjon er eid av staten. Krafta er vår felles eiendom. Det betyr at vi ikke trenger å overlate strømprisene til markedet, men kan regulere kraftmarkedet politisk.

I Norge er dagens kraftkrevende industri fortsatt prisgitt de samme konkurransefortrinnene som for 100 år siden, med trygge rammevilkår og stabile lave strømpriser.

Norge har nå flere utenlandskabler enn det som trengs for forsyningssikkerheten. Konsekvensen er import av dramatisk høye strømpriser, en trussel for kraftkrevende industri.

Dette kan føre til nedleggelse av verdens reneste prosessindustri.

Utenlandske aktører innen samme bransje vil ta over den norske markedsandelen.

Da med mindre restriktive regler i forhold til miljøet, og med større konsekvenser for klimaet globalt. Lokalt vil viktige industriarbeidsplasser gå tapt da hjørnesteinsbedrifter legges ned. Små lokalsamfunn ute i distriktene kan tap nødvendige inntekter til å drive offentlige tjenester med fraflytting som en konsekvens.

Norsk kraftforedlende industrien eksporterer for over 100 milliarder kroner i året og har ambisjoner om nullutslipp av klimagasser. Derfor er vår kraftforedlende industri et av bena norsk økonomi må gå på gjennom og etter det grønne skiftet.

Også næringsmiddelindustrien, som gartnerier, har varslet nedleggelse om prisnivået ikke normaliseres.

Energiselskapenes ønsker flere overføringskabler, ikke for å eksportere strøm, men for å importere europeisk strømpris. Vi må huske at det har ikke blitt dyrere å produsere strøm, det er muligheten til å selge strømmen til Europa og deres kraftpris som gjør at prisen øker i Norge.

Alt dette for at kraftbransjen som allerede tjener nok, skal tjene mere penger, mye mere penger. Økningen i strømpris må betales av den kraftkrevende Industrien og landets innbyggere selv om det ikke koster en krone mer å produsere.

I forbindelse med Stortingets behandling av energipakke 3 i Stortinget i 2018 satte Arbeiderpartiets Landsstyre en rekke vilkår for at Stortingsgruppa skulle være med å vedta energipakke 3. Dette har partiet i regjering ikke fulgt opp.

Vi krever at politikerne, på kort sikt:

· Innfører makspris på strøm for både privatkunder og næring.

· Regulerer krafteksporten via kabler til utlandet, for å holde strømprisene nede og unngå å importere europeiske strømpriser til Norge.

· Bruker økte inntekter til staten som følge av høye strømpriser, i sin helhet, til å utbetale direkte støtte til husholdningene som strakstiltak.

· At Stortinget skal instruere Norges vassdrags- og energidirektorat om å ikke øke nettleien.

Vi krever at politikerne på lengre sikt:

* Jobber for en sosial og rettferdig energipolitikk. Det betyr blant annet å bruke den rene vannkrafta her hjemme, framfor å øke eksporten til det europeiske kraftmarkedet med undervannskabler.
* Innfører et regulert to-prissystem, der vanlig forbruk er rimelig og luksusforbruk koster mer.
* Avviser søknaden som ligger på vent i olje- og energidepartementet, om å bygge eksportkabelen NorthConnect, som vil gå fra Norge til Skottland.
* Melder Norge ut av EUs energibyrå ACER, for å sikre nasjonal kontroll over norsk kraftproduksjon.
* Reforhandle styringsavtalen til Enova, slik at alle midlene de får inn fra husholdningene går tilbake til husholdningene, og sikre at energieffektivisering på nytt blir en viktig del av Enovas mandat.
* Det må stilles krav til at nybygg skal benytte enten fjernvarme eller annen vannbåren varme. Vannbåren varme gir en fleksibilitet til hurtig omstilling av fyringskilde for stor (og liten) bygningsmasse.
* Energibrønner hvor man lagrer varme fra a/c om sommeren og henter tilbake varmen om vinteren, er løsninga i framtida i Norden.
* Opprette en støtteordning i Enova for lavinntektshusholdninger, og sørge for at Enova gir støtte til en rekke små og store tiltak som kan komme alle til gode, ikke bare til de som har enebolig og/eller råd til å legge ut store summer selv før støtten innvilges.

Dette er mulig med politisk styring, men det krever politisk vilje. Nå må regjeringa vise handlekraft, og det haster!